আশ্চর্য হয়ে লক্ষ করা যাচ্ছে, একদল পশ্চিমা শিক্ষায় শিক্ষিত মানুষও এই শিশুদের রাস্তায় রেখে তাদের ‘দাবি’ আদায় করার জন্য নিয়মিতভাবে উস্কানি দিয়ে চলেছেন। দেশের ভেতরে ও দেশের বাইরে থেকে তারা কেবলই বলে চলেছেন এক কথা, তোমরা রাস্তায় থাকো, রাস্তা ছেড়ো না। কী ভয়ঙ্কর আবেদন। একসময় তারা রাজনীতি করেছেন এদেশে। রাস্তার রাজনীতি। তাতে তারা জনগণের উপকার করেছেন কতটুকু সেটা বোঝা যায় না, কিন্তু তারা নিশ্চিত উপকার করেছেন সামরিক শাসকদের এবং পরে তারা বিভিন্ন শাসকগোষ্ঠীর লেজুড়বৃত্তি করেছেন সম্মিলিতভাবে। এতে যে সমাজ/রাষ্ট্রের বিরাট কোনও উপকার হয়নি সেটা শিশু-কিশোররা আজকে আন্দোলন করে প্রমাণ করেছে। কিন্তু সেসব ব্যর্থজনেরা নিষ্ঠুরের মতো এই ছাত্রছাত্রীদের ক্রমাগত উস্কে চলেছেন। ভাবছেন, যদি এর ফলে তাদের ‘কোটারি স্বপ্ন’ কিছুটা হলেও অর্জিত হয়? একবারও তারা ভাবছেন না, তাদের ব্যর্থতার ঢাল কেন হবে শিশুরা? কথায় কথায় তারা তুলনা করেন পশ্চিমের সঙ্গে বাংলাদেশকে কিন্তু পশ্চিমে শিশুদের রাস্তায় নামানোর আগে যে বহু কিছু ভাবতে হয়, বাংলাদেশের শিশুদের ক্ষেত্রে সে ভাবনাটি তারা ভাববেন না। কারণ, এই শিশুরা তো বাংলাদেশের শিশু, তাদের কি আর নিরাপত্তার প্রয়োজন আছে? আগেই বলেছি, সড়কে নিরাপত্তার দাবিতে এই শিশুরা যা করে দেখিয়েছে তা কেবল অভাবনীয়ই নয়, ইতিহাসেও বিরল।